Losis
Šis raksts ir par Ventas pieteku. Par Melnupes pieteku skatīt rakstu Lašupe (upe). Losis (arī Lose, Loša, Lošupe, Lošupīte, Luša, Luše, Lūše, lietuviešu: Lūšis) ir Ventas kreisā krasta pieteka Saldus un Dienvidkurzemes novados Latvijā un Telšu un Klaipēdas apriņķos Lietuvā. Sākas Beržtvu mežā uz Klaipēdas un Telšu apriņķu robežas. Augštecē tek ziemeļu virzienā līdz Latvijas robežai, tad pagriežas uz austrumiem un 27 km ir Latvijas un Lietuvas robežupe. Pirms Kalniem pagriežas uz ziemeļiem un pēc 8 km ietek Ventā. Augštecē līdz tagad slēgtajam Mažeiķu—Liepājas dzelzceļam upes gultne regulēta, lejpus Kalniem izbūvēts Kanavišķu dīķis. Lielākās pietekas ir Spinnis, Dārģis, Zvērupe un robežupe Jāņupīte (visas kreisās).